יוון וטורקיה – מדינות שכנות ויריבות היסטוריות – חולקות את מימי הים האגאי הכחולים, אוכל טעים והריסות עתיקות, אבל רק אחת מהמדינות נמצאת בחזית העולם התיירותי. הקריסה הכלכלית הקרובה של יוון לא הרתיעה את התיירים, אבל הקרבה של טורקיה לסוריה השסועה ממלחמת האזרחים והאיום המתמיד מטרור הרחיקו את התיירים.
לפני הקיץ, המצב לא היה מעודד ביוון שהציגה הגבלות על ההון. אבל התיירים שרצו לנוח בשמש ובאיים פשוט מילאו את הכיסים שלהם במזומנים. יולי התברר כחודש שובר שיאים עבור יוון, לפי נתונים עדכניים שפורסמו באחרונה. מספר התיירים שהגיעו לשדות התעופה המרכזיים ביוון הגיע לכ-3 מיליון. נתונים אלה לא כוללים את התיירים שהגיעו למדינה באמצעות הים או היבשה.
קילומטרים ספורים מהאיים היווניים שוכנת טורקיה, שבה הכלכלה דווקא צומחת, אבל התיירות במדינה לא נמצאת במצב טוב כל כך. מספר התיירים שטסים אל שדות התעופה בטורקיה התחיל לרדת באפריל והאלימות במדינה גואה – מה שבלט על רקע המתקפה על ארמון דולמאבהצ'ה, אחד מהאתרים התיירותיים המרכזיים באיסטנבול. המתקפה יצרה פחד בקרב מבקרים זרים שחוששים כי הם עלולים להימצא במקום הלא נכון בזמן הלא נכון.
יש גורמים נוספים שמכבידים על התיירות הטורקית. המדינה היתה בעבר אחד מהיעדים הפופולריים ביותר עבור תיירים רוסים. אחרי צניחת הרובל, רבים מהם לא יכולים להרשות לעצמם חופשה בחו"ל. שיעור התיירים המגיעים לטורקיה מרוסיה צנח ב-24% בששת החודשים הראשונים של 2015 בהשוואה לתקופה המקבילה אשתקד, כך עולה מנתוני משרד התרבות והתיירות של טורקיה.
אפילו הטורקים נוסעים לנפוש ביוון, שם יוקר המחיה צנח בחדות בהשוואה למדינתם. כתוצאה מכך, שיעור התיירים הטורקים ביוון זינק ב-2013 ב-38% והגיע ל-831,113.